भारतीय मनीषियों के अनुसार लोक शब्द का महत्व किसी भी रूप में कम करके नहीं आँका जा सकता है। डॉ0 वासुदेवशरण अग्रवाल का कहना है कि लोक हमारे जीवन का महासमुद्र है। उसमें भूत, वर्तमान और भविष्य सभी कुछ संचित रहता है। लोक राष्ट्र का स्वरूप है। कुछ इसी तरह के विचार हिन्दी साहित्य के प्रकाण्ड विद्वान डॉ0 विद्यानिवास मिश्र भी व्यक्त करते हुए कहते हैं कि लोक देश का अनुभाविक रूप है। इस प्रकार लोक अपने आपमें विशाल अर्थ समेटता है। जबकि डॉ0 हजारीप्रसाद द्विवेदी का कहना है कि लोक शब्द का अर्थ जनपद अथवा ग्राम नहीं है, बल्कि नगरों और गाँवों में फैली हुई समूची जनता है, जिसके व्यावहारिक ज्ञान का आधार पोथियाँ नहीं हैं। वास्तव में लोक विशद, व्यापक, विराट, सर्वव्यापक, सार्वकालिक तथा परम्परानुमोदित है जो किसी शास्त्रीय अथवा अभिजात्य वर्ग, संस्कार में बद्ध नहीं है। वह तो गाँव की झोपड़ी से शहरों क गगनचुम्बी इमारतों में रहने वाले संवेदनशील मानस में विद्यमान है। इन विद्वानों के मतानुसार यह तो स्पष्ट है कि लोक को संकीर्णता में बाँध नहीं जा सकता है।